text: [{"text_idx": "#000000", "text": "Skiparin Ingolf Rasmussen havt si\u0301tt li\u0301vsstarv a\u0301 sjo\u0301num i\u0301 62 a\u0301r"}, {"text_idx": "#000001", "text": "Ingolf fo\u0301r sum sekstan a\u0301ra gamal til skips vi\u00f0 slupp. (Mynd Vagnur)"}, {"text_idx": "#000002", "text": "\u00d8rindini mi\u0301ni at banka a\u0301 dyrnar hja\u0301 Ingolfi Rasmussen var at vita, um hann a\u0301tti nakrar myndir fra\u0301 hendingini, ta\u0301 So\u0301lborg brendi i\u0301 1979. Ta\u00f0 skuldi bara ganga ein l\u00f8ta, til vit funnu u\u0301tav, at vit ba\u0301\u00f0ir vo\u0301ru i\u0301 n\u00e6rmastu familju. Ikki visti eg, at Ingolf og eg eru tri\u0301menningar. O\u0301metaliga a\u0301hugavert at pra\u0301ta vi\u00f0 henda da\u0301mliga og ro\u0301liga skiparan, sum var skipari umbor\u00f0 a\u0301 trolarunum So\u0301lborg og Hercules, ta\u0301 i\u00f0 t\u00e6r brendu. Ingolf fo\u0301r longu til skips sum sekstan a\u0301ra gamal og hevur starvast a\u0301 sjo\u0301num i\u0301 62 a\u0301r."}, {"text_idx": "#000003", "text": "Ta\u0301 eg banka\u00f0i a\u0301 dyrnar hja\u0301 Ingolfi Rasmussen ovarlaga i\u0301 Torfinsg\u00f8tu i\u0301 Havn, hitti eg ein da\u0301mligan og fyrikomandi mann. Konuna Jo\u0301nu kendi eg beinanvegin \u2013 hon er do\u0301ttir Jens Guttesen, sum vit kenna fra\u0301 to\u0301nleiki og sangi i\u0301 Br\u00f8\u00f0rasamkomuni. Komin innar i\u0301 gongina si\u0301ggi eg longu, at skiparan hevur siglt u\u0301ti i\u0301 ver\u00f0ini, ti\u0301 millum anna\u00f0 hekk sto\u0301rt i\u0301sbjarnaskinn a\u0301 bro\u0301stinum i\u0301 gongini og a\u0301 ska\u0301pi i\u0301 stovuni sto\u0301\u00f0 v\u00f8kur kajakk. (Greinin skriva\u00f0 i\u0301 desember ma\u0301na\u00f0 i\u0301 2014.)"}, {"text_idx": "#000007", "text": "\u2013 Eftir tvey a\u0301r umbor\u00f0 a\u0301 slupp, gekk lei\u00f0in til I\u0301slands, har eg sigldi vi\u00f0 i\u0301slendskum trolarum i\u0301 fy\u0301ra a\u0301r. Eg forvann somiki\u00f0 av peningi, at eg kundi fara upp a\u0301 sku\u0301la i\u0301 1959 at l\u00e6ra til sty\u0301rimann. Eftir loki\u00f0 pro\u0301gv gekk lei\u00f0in u\u0301t i\u0301 ver\u00f0ina at sigla, har eg fyrst sigldi i\u0301 eitt a\u0301r hja\u0301 DFDS. Si\u0301\u00f0ani fo\u0301r eg at l\u00e6ra til skipsf\u00f8rara a\u0301 Fan\u00f8 i\u0301 Danmark, og eftir loki\u00f0 pro\u0301gv fo\u0301r eg umbor\u00f0 a\u0301 skip hja\u0301 \u00d8K. Tu\u0301rarnir vo\u0301ru mangan langir, og einafer\u00f0 var eg u\u0301r F\u00f8royum i\u0301 meira enn eitt a\u0301r."}, {"text_idx": "#000008", "text": "Eftir eldsbrunan var\u00f0 So\u0301lborg longd og gj\u00f8rdist eitt betri skip. (Mynd bo\u0301kin)"}, {"text_idx": "#000009", "text": "\u2013 Ja, so kom eg heimaftur og fo\u0301r millum anna\u00f0 at f\u00f8ra r\u00e6kjutrolaran So\u0301lborg i\u0301 1977, har eg var i\u0301 ni\u0301ggju a\u0301r, ti\u0301l ba\u0301turin var seldur i\u0301 1986 til Royal Greenland. Yvirmenninir a\u0301 So\u0301lborg fylgdu vi\u00f0 skipinum til Gr\u00f8nlands, har eg var ein av teimum. Seinni f\u00f8rdi eg trolaran Ljo\u0301safelli i\u0301 try\u0301 a\u0301r, og havi seinnu a\u0301rini siglt hja\u0301 Thor i\u0301 Ho\u0301svi\u0301k, har eg millum anna\u00f0 var skipari umbor\u00f0 a\u0301 trolaranum Hercules, ta\u0301 hann brann, og ellivu menn doy\u00f0u."}, {"text_idx": "#000010", "text": "\u2013 Hetta var skelkandi uppliving, og ta\u00f0 var um reppi\u00f0, at eg sja\u0301lvur kom fra\u0301 hendingini vi\u00f0 li\u0301vinum. Ein gelendari bjarga\u00f0i m\u00e6r, ti\u0301 eg visti, at fylgdi eg gelendaranum i\u0301 no\u0301gva roykinum, kom eg upp a\u0301 bru\u0301nna, sigur Ingolf."}, {"text_idx": "#000011", "text": "Ingolf hevur da\u0301ma\u00f0 v\u00e6l a\u0301 sjo\u0301num. So\u0301lborg var\u00f0 i\u0301 1986 seld Royal Greenland, og Ingolf fylgdi vi\u00f0 trolaranum sum skipari. (Mynd bo\u0301kin)"}, {"text_idx": "#000012", "text": "Eg spyrji at enda Ingolf, hvat f\u00e6r ein 76 a\u0301ra gamlan mann at halda fram at sigla, ja, seinast var hann burtur i\u0301 tri\u0301ggjar ma\u0301na\u00f0ir i\u0301 Nor\u00f0urgr\u00f8nlandi? \u2013 Heilsan er go\u0301\u00f0, og m\u00e6r da\u0301mar framvegis at sigla. Hesafer\u00f0 leg\u00f0i eg m\u00e6r ta\u00f0 solei\u00f0is til r\u00e6ttis, at eg kundi vera heima a\u0301 jo\u0301lum og v\u00e6ntandi fari ag avsta\u00f0 aftur einafer\u00f0 eftir ny\u0301ggja\u0301r. Eg havi siglt hja\u0301 Thor i\u0301 eini a\u0301tta a\u0301r."}, {"text_idx": "#000013", "text": "I\u0301 heiminum hja\u0301 Ingolfi og Jo\u0301nu s\u00e6st, at to\u0301nleikurin fyllir no\u0301gv, har er klaver og fleiri onnur ljo\u0301\u00f0f\u00f8ri. Jo\u0301na er listakvinna, hon ma\u0301lar og hevur undirvi\u0301st i\u0301 grafikki a\u0301 kv\u00f8ldsku\u0301lanum i\u0301 tju\u0301gu a\u0301r. Eisini undirvi\u0301sir hon n\u00e6mingum i\u0301 klavari, so hon hevur no\u0301gv um oyruni. Ingolf og Jo\u0301na eiga tvey b\u00f8rn: to\u0301nleikaran og songkvinnuna Sigri\u00f0 Rasmussen og sonin Jens Paula, sum arbei\u00f0ir sum telduma\u00f0ur. (Vagnur)"}]